Informatīvais ziņojums

“Par Eiropas Savienības Vispārējo lietu padomes un Vispārējo lietu padomes (50. panta formāta) 2018. gada 26. jūnija sanāksmēs izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2018. gada 26. jūnijā Luksemburgā notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:

1. Š.g. 28. – 29. jūnija Eiropadomes sagatavošana – secinājumi;
2. 2018. gada 22. marta Eiropadomes secinājumu īstenošana;
3. Eiropas semestris – valstu specifiskās rekomendācijas;
4. Paplašināšanās un stabilizācijas un asociācijas process;
5. Iestāžu nolīguma par labāku likumdošanas procesu ieviešana;
6. Likuma vara Polijā.

2018. gada 26. jūnijā Luksemburgā notiks arī VLP 50. panta formāta sanāksme. Sanāksmē plānots sagatavot 29. jūnija Eiropadomes sanāksmi 50. panta formātā, kā arī apspriest situāciju Apvienotās Karalistes (turpmāk – AK) izstāšanās no ES sarunās.

1. **Gatavošanās š.g. 28.** – **29. jūnija Eiropadomei – secinājumu projekts**

VLP plānota diskusija par 28. – 29. jūnija Eiropadomes secinājumu projektu. Informatīvā ziņojuma sagatavošanas brīdī secinājumu projekts ir pieejams daļēji.

28. – 29. jūnija Eiropadomes darba kārtībā ir seši jautājumu bloki: migrācija; drošība un aizsardzība; nodarbinātība, izaugsme un konkurētspēja; inovāciju un digitālie jautājumi; ES daudzgadu budžets 2021. – 2027. gadam; ārējās attiecības.

Eiropadome pievērsīsies **migrācijai**, cenšoties panākt vienprātību par Eiropas kopējās patvēruma sistēmas reformu.

Eiropadome izvērtēs paveikto ES **drošības un aizsardzības** spēju stiprināšanā, tostarp Pastāvīgās strukturētās sadarbības īstenošanā, militārās mobilitātes veicināšanā un ES-NATO sadarbībā. Tāpat valstu un valdību vadītāji pievērsīsies paveiktajam noturības stiprināšanā pret ķīmiskajiem, bioloģiskajiem, radioloģiskajiem un kodolriskiem (CBRN), un hibrīddraudiem.

**Nodarbinātības, izaugsmes un konkurētspējas** jautājumu blokā Eiropadome ikgadējā Eiropas semestra cikla ietvaros apstiprinās valstu specifiskās rekomendācijas dalībvalstīm. Eiropadomepievērsīsies nodokļu jautājumiem un diskutēs arī par tirdzniecību.

Plānots, ka Eiropadome pieņems secinājumus par **inovāciju un digitālajiem** jautājumiem, uzsvērot nepieciešamību ES līmenī atbalstīt inovācijas, kas maina tirgus darbību (*breakthrough, disruptive innovations*). Eiropadome aicinās Eiropas Komisiju (EK) uzsākt pilotprojektu inovāciju atbalstam programmas Apvārsnis-2020 ietvaros, kā arī akcentēs, ka nākamā ES daudzgadu budžeta ietvaros plānots izveidot Eiropas Inovāciju padomi. Tāpat sagaidāms, ka Eiropadome vērsīs uzmanību uz mākslīgā intelekta attīstības svarīgumu. Eiropadome aicinās Padomi un Eiropas Parlamentu (EP) nekavēties darbā pie aktuālajiem priekšlikumiem, t.sk. autortiesību un e-privātuma jomā.

Eiropadomē plānots diskutēt par laika grafiku sarunu pabeigšanai par ES **daudzgadu budžeta ietvaru** 2021. – 2027. gadam.

Atkarībā no situācijas attīstības Eiropadome varētu pievērsties atsevišķiem **ārlietu jautājumiem.**

**Latvijas nostāja**:

* Latvija saglabā līdzšinējo nostāju Eiropas kopējās patvēruma sistēmas jautājumā - uzsveram brīvprātības principu jebkādās ar pārvietošanu saistītās aktivitātēs un aicinām lēmumus pieņemt vienprātīgi.
* Par svarīgu uzskatām Eiropadomē plānoto paveiktā izvērtēšanu drošības un aizsardzības jautājumos. No Eiropadomes sagaidām skaidru apņemšanos turpināt darbu militārās mobilitātes īstenošanā un spēju stiprināšanā vēršoties pret hibrīddraudiem.
* Nodarbinātības, izaugsmes un konkurētspējas jautājumu blokā Eiropas semestra ietvaros kopumā piekrītam EK piedāvātajām Padomes rekomendācijām ES dalībvalstīm.
* Uzskatām, ka pie priekšlikumiem par nodokļiem digitālajā ekonomikā darbs jāturpina ekspertu līmenī, saskaņojot darbu ar darbu ESAO līmenī, lai sasniegtu šajā jautājumā globālo risinājumu.
* Atzinīgi vērtējam, ka secinājumu projektā par inovāciju jautājumiem ir uzsvērta atbalsta nepieciešamība uzņēmumiem, kuriem ir potenciāls radīt inovācijas, kas maina tirgus darbību.
* Par digitālajiem jautājumiem vēlamies redzēt spēcīgākus secinājumus, uzsverot nepieciešamību pabeigt darbu pie brīvas datu plūsmas priekšlikuma un strauji progresēt darbā pie Publiskā sektora informācijas atkalizmantošanas priekšlikuma.
* Latvijas interesēs ir panākt savlaicīgu vienošanos par ES daudzgadu budžetu 2021. – 2027. gadam, lai laicīgi uzsāktu jaunā perioda programmu plānošanu un ieviešanu. Vienlaikus Latvijai nav pieņemams pašreizējais Eiropas Komisijas piedāvājums, jo neuzskatām, ka tas adekvāti atbalsta Latvijas konverģenci, ieskaitot finansējuma apjomu Kohēzijas politikas un Kopējās lauksaimniecības politikas ietvaros. Ņemot vērā Latvijas attīstības līmeni - 65% no vidējā ES IKP – mums ir nepieciešams adekvāts atbalsts arī nākamā ES daudzgadu budžeta ietvaros.
1. **2018. gada 22. marta Eiropadomes secinājumu īstenošana**

VLP tiks iepazīstināta ar paveikto 22. marta Eiropadomē pieņemto lēmumu īstenošanā izaugsmes, nodarbinātības un konkurētspējas veicināšanai, kā arī vairākos citos jautājumos, tostarp par attiecībās ar Rietumbalkānu valstīm un Solsberijā notikušo uzbrukumu.

**Izaugsmes, nodarbinātības un konkurētspējas** jautājumu blokā, saskaņā ar marta Eiropadomes aicinājumu pastiprināt centienus **Vienotā tirgus stratēģiju īstenošanai**,panākta virzība darbā pie vairākiem Digitālā vienotā tirgus, kā arī Enerģētikas savienības priekšlikumiem.

**Tirdzniecībā** panākts progress darbā pie brīvās tirdzniecības nolīgumiem ar vairākiem partneriem: ar Japānu un Singapūru nolīgumus plānots parakstīt tuvākajos mēnešos; tuvu noslēgumam ir arī darbs pie nolīgumiem ar Vjetnamu un Meksiku. 22. maija Ārlietu padome tirdzniecības jautājumos apstiprināja mandātus sarunām par brīvās tirdzniecības nolīgumiem ar Austrāliju un Jaunzēlandi.

Aktualitāti saglabājis jautājums par ASV lēmumu piemērot importa tarifus tēraudam un alumīnijam. Marta Eiropadome pauda nožēlu par ASV lēmumu un stingru atbalstu EK, lai nodrošinātu ES interešu pilnīgu aizsardzību. Diskusija par šo jautājumu notika 16. maija neformālajā ES dalībvalstu valstu un valdību vadītāju sanāksmē, kā arī Ārlietu padomē tirdzniecības jautājumos 22. maijā. Neskatoties uz EK centieniem panākt pastāvīgu izņēmumu, ASV ar 1. jūniju uzsāka paaugstinātu importa tarifu piemērošanu ES izcelsmes tērauda (25% tarifs) un alumīnija (10% tarifs) izstrādājumiem. Pēc tarifu spēkā stāšanās ES gatavojas spert konkrētus soļus savu ekonomisko interešu aizsardzībā, vienlaikus uzsverot, ka ir jāizvairās no situācijas tālākas eskalācijas jeb t.s. “tirdzniecības kariem”, un jārīkojas atbilstoši PTO normām.

**Sociālajā jomā** marta Eiropadome aicināja Padomi izskatīt iniciatīvas, ar ko EK nākusi klajā Sociālā taisnīguma pakotnes ietvaros, tostarp priekšlikumu par Eiropas Darba iestādi. Darbs pie regulas priekšlikuma par Eiropas Darba iestādi turpinās ekspertu līmenī.

Eiropadome apstiprināja īsus secinājumus ar skatu uz ES-Rietumbalkānu samitu, kā arī apņēmās jūnijā pievērties ES paplašināšanās jautājumam. **ES**-**Rietumbalkānu** samits notika 2018. gada 17. maijā Sofijā, Bulgārijā. Samitā tika pieņemta deklarācija, paužot skaidru ES atbalstu Rietumbalkānu reģiona valstu Eiropas perspektīvai. 17. aprīlī EK publicēja regulāro ziņojumu par paplašināšanos un stabilizācijas un asociācijas procesu. 26. jūnija Vispārējo lietu padomē plānots pieņemt secinājumus par paplašināšanos un stabilizācijas un asociācijas procesu.

13. jūnijā EK un Augstā pārstāve publicēja Kopējo ziņojumu par “Ietvar­doku­menta cīņai pret hibrīdo apdraudējumu” ieviešanu laikā no 2017. gada jūlijam līdz 2018. gada jūnijam, kā arī kopējo paziņojumu “Noturības stiprināšana un spēju celšana cīņai pret hibrīdo apdraudējumu”.  13. jūnijā EK nāca klajā ar paziņojumu “Piecpadsmitais progresa ziņojums ceļā uz patiesu Drošības savienību”, kurā iekļauta informācija par paveikto CBRN jomā.

1. **Eiropas semestris – valstu specifiskās rekomendācijas**

VLP apstiprinās un virzīs tālākai apstiprināšanai 28. – 29. jūnija Eiropadomē valstu specifiskās rekomendācijas, kas daudzpusējās uzraudzības procesa ietvaros tika skatītas dažādos ES Padomes formātos (Ekonomikas politikas komitejā, Nodarbinātības komitejā, Sociālās aizsardzības komitejā, Ekonomikas un finanšu komitejā, Ekonomikas un finanšu komitejas vietnieku sanāksmē). Plānots, ka rekomendācijas apstiprinās 21. jūnija Nodarbinātības, sociālās politikas, veselības un patērētāju lietu ministru padomes (EPSCO) sanāksmē un 22. jūnija Ekonomisko un finanšu jautājumu padomes (ECOFIN) sanāksmē.

Rekomendācijas turpina 2017. gada rekomendāciju virzienus un aicina Latviju:

* 2019. gadā sasniegt vidēja termiņa budžeta mērķi, ņemot vērā pielaides saistībā ar strukturālo reformu īstenošanu, attiecībā uz kurām ir piešķirta pagaidu novirze. Samazināt nodokļus zema atalgojuma saņēmējiem, novirzot nodokļus uz citiem avotiem, jo īpaši kapitālu un īpašumu, un uzlabojot nodokļu saistību izpildi.
* Uzlabot minimālo ienākumu pabalstu, minimālo vecuma pensiju un cilvēkiem ar invaliditāti paredzētā ienākumu atbalsta adekvātumu. Uzlabot profesionālās izglītības un apmācības atbilstību darba tirgus prasībām un veicināt mazkvalificētu darba ņēmēju un darba meklētāju prasmju pilnveidi. Uzlabot veselības aprūpes sistēmas pieejamību, kvalitāti un izmaksu lietderību.
* Uzlabot publiskā sektora efektivitāti, jo īpaši attiecībā uz pašvaldībām un valsts uzņēmumiem. Stiprināt valsts pārvaldes pārskatatbildību, aizsargājot trauksmes cēlējus, novēršot interešu konfliktus un ņemot vērā iepriekšējo maksātnespējas procesu izvērtēšanas rezultātus.

**Latvijas nostāja:**

Latvija kopumā piekrīt Eiropas Komisijas piedāvātajām ES Padomes rekomendācijām ES dalībvalstīm, tostarp arī Latvijai, tomēr, vienlaikus vēlas norādīt un vērst uzmanību uz nepieciešamību Latvijas fiskālās rekomendācijas otrajā daļā atspoguļot ar 2018. gada 1. janvāri uzsāktos pasākumus zema atalgojuma saņēmēju nodokļu sloga mazināšanai, kā to paredz ar sociālajiem partneriem diskutētā un apstiprinātā nodokļu sistēmas reforma nākamajam trīs gadu periodam.

ES Padomes rekomendācijas Latvijai kopumā turpina 2017. gadā adresēto rekomendāciju virzienus, kuros Latvija jau ir uzsākusi darbību un gada laikā ir sasniegts zināms progress, kas ir minēts 2018. gada Progresa ziņojumā par Latvijas nacionālās reformu programmas īstenošanu.

ES Padomes rekomendācijas Latvijai ir būtisks elements nacionālo prioritāšu un reformu noteikšanā. Tās arī palīdz veiksmīgāk īstenot Latvijas Nacionālo reformu programmu un Latvijas Stabilitātes programmu. Kopumā valdības plānotie pasākumi ES Padomes rekomendāciju izpildei ir iekļauti valdības rīcības plānā.

*Ekonomikas ministrija ir sagatavojusi Latvijas nacionālo pozīciju Nr. 1 “Par Eiropas Komisijas priekšlikumu ES Padomes rekomendācijai par 2018. gada Latvijas nacionālo reformu programmu un Padomes viedoklim par 2018. gada Latvijas Stabilitātes programmu” apstiprināšanai 2018. gada 19. jūnija Ministru kabineta sēdē un 20. jūnija Saeimas Eiropas lietu komisijas sēdē.*

1. **Paplašināšanās un stabilizācijas un asociācijas process**

VLP paredzēts pieņemt Padomes secinājumus par Eiropas Savienības (ES) paplašināšanos un stabilizācijas un asociācijas procesu. Padomes secinājumi balstīsies uz EK 2018. gada ziņojumu par ES paplašināšanās politiku un ziņojumiem par Rietumbalkānu valstīm (Albāniju, Bosniju un Hercegovinu, Kosovu, bijušo Dienvidslāvijas Republiku Maķedoniju, Melnkalni, Serbiju) un Turciju. EK turpina vērtēt progresu paplašināšanās politikas ieviešanā, balstoties uz savu 2015. gada ES paplašināšanās politikas vidējā termiņa stratēģiju. Izvērtējot panākto progresu un identificējot trūkumus, EK sniedz valstīm vadlīnijas ilgtermiņa reformu turpināšanā. Tiek uzsvērta nepieciešamība vēl vairāk pūļu veltīt svarīgākajām reformu jomām: likuma vara, pamattiesības, demokrātiskas institūcijas, valsts pārvaldes reforma, ekonomikas attīstība un konkurētspēja. Ņemot vērā panākto progresu reformu ieviešanā, EK rekomendē sākt ES pievienošanās sarunas ar Albāniju un bijušo Dienvidslāvijas Republiku Maķedoniju.

**Latvijas nostāja:**

* Dalības ES perspektīva veicina reformu procesus, paplašinot telpu, kur tiek ievēroti ES standarti un vērtības.
* Atbalstām ES paplašināšanās procesu, kas balstīts uz skaidriem kritērijiem un valstu individuālo sasniegumu novērtējumu.
* Atbalstām līdzsvarotus Padomes secinājumus, kas atspoguļo katras valsts veikumu un norāda uz trūkumiem, aicinot turpināt nepieciešamās reformas.

*Izvērsta Latvijas nostāja ir atspoguļota Latvijas Republikas nacionālajā pozīcijā Nr.10 “Par ES paplašināšanos un stabilizācijas un asociācijas procesu” (virzīta apstiprināšanai Ministru kabinetā 2018. gada 19. jūnijā un Saeimas Eiropas lietu komisijā 2018. gada 21. jūnijā).*

1. **Iestāžu nolīguma par labāku likumdošanas procesu ieviešana**

Bulgārijas prezidentūra sniegs informāciju par progresu Iestāžu nolīguma par labāku likumdošanu ieviešanā.

Starptautiskie nolīgumi – starpinstitūciju sarunu process par sadarbības uzlabošanu un informācijas apmaiņu par starptautiskajiem nolīgumiem starp ES Padomi (Padome), EK un EP norit gan politiskajā, gan ekspertu līmenī. Prezidentūra informēs ministrus par progresu.

Komisijas īstenošanas pilnvaru izmantošanas kontroles (t.s. Komitoloģijas aktu process) jautājumā, institūcijas formulējušas pieeju starpinstitūciju sarunām par spēkā esošo normatīvo aktu pielāgošanu Lisabonas līguma nosacījumiem. Plānots, ka darbs darba grupā atsāksies Austrijas prezidentūras laikā.

EK īstenošanas pilnvaru izmantošanas kontroles (t.s. Komitoloģijas regulas pārskats) jautājumā – darbs turpinās ES Padomē ekspertu līmenī.

Kopējās datubāzes jautājumā, konkrēti, deleģēto aktu kopīgās datubāzes jomā 2017. gada decembrī tika atklāts jaunais deleģēto aktu starpiestāžu reģistrs. Tajā ir pārskatāms deleģēto aktu aprites cikls. Reģistrs ir pieejams visās oficiālajās Eiropas Savienības valodās. Savukārt leģislatīvo aktu kopējās datubāzes jomā pagaidām ir tikai koncepta dokuments un izveides darbus plāno sākt šogad.

**Latvijas nostāja:**

Iestāžu nolīguma ieviešanas gaitu kopumā vērtējam pozitīvi. Jautājumā par starptautiskajiem nolīgumiem jārod tāds risinājums sadarbībā starp institūcijām, kas nodrošina ES pamatlīgumos paredzēto institucionālo līdzsvaru un virzību uz pārskatāmāku sadarbību un procesu kopumā. Mums būtiskie principi jautājumā par Komitoloģijas regulas pārskatu ir proporcionalitāte un samērība, kā arī institucionālā līdzsvara saglabāšana.

1. **Likuma vara Polijā**

14. maija VLP EK paziņoja par lēmumu atgriezties pie likuma varas Polijā 26. jūnija VLP. Zināms, ka kopš 14. maija Polijas parlaments pieņēmis vairākus grozījumus Polijas tiesu sistēmā[[1]](#footnote-2) un 18. jūnijā plānota EK pirmā vicepriekšsēdētāja F.Timmermansa (*Frans Timmermans*) vizīte Polijā. Sagaidāms, ka 26. jūnijā EK sniegs vērtējumu par Polijā pieņemtajiem likumu grozījumiem, sarunu progresu un vērtējumu. Plānota arī Polijas puses uzklausīšana VLP sanāksmes ietvaros.

Kopš 2017. gada 20. decembrī EK Polijai nosūtīja ceturto rekomendāciju par likuma varu un ieteica Padomei uzsākt 7.1. panta procedūru[[2]](#footnote-3), likuma varas Polijā jautājums tika diskutēts VLP šā gada 27. februāra, 20. marta, 17. aprīļa un 14. maija sanāksmēs.

**Latvijas nostāja:**

Latvijas nostāja paliek nemainīga - ES ir izveidota un pastāv, balstoties vērtībās, t.sk. likuma varā. Latvija vienmēr atbalstījusi likuma varas dialoga izveidi un īstenošanu Padomē. Padomes diskusijās par likuma varu Polijā Latvija vairākkārt aicinājusi EK un Poliju uz atvērtām un konstruktīvām sarunām situācijas risinājumam. Saskaņā ar 7.1 panta procedūru Padomē vēlamies uzklausīt abu pušu – EK un Polijas – viedokli. Tikai pēc abu pušu uzklausīšanas Latvija formulēs savu nostāju.

**Vispārējo lietu padomes (50. panta formāta) sanāksmē izskatāmie jautājumi**

Sanāksmes darba kārtībā iekļauti sekojoši jautājumi:

1. situācija Apvienotās Karalistes (AK) izstāšanās no ES sarunās;
2. gatavošanās Eiropadomei (50. panta formātā) 29. jūnijā.

Kopš š.g. 23. marta Eiropadomes (50. panta formātā) notikušas vairākas sarunu kārtas: 16. – 18. aprīlī, 2. – 4. maijā, 22. – 24. maijā un 4. – 6. jūnijā. Šobrīd, 18. – 20. jūnijā, norisinās pēdējā sarunu kārta pirms (50. panta formāta) Eiropadomes sanāksmes 29. jūnijā. Eiropas Komisija līdz Eiropadomei cer atrisināt atlikušos izstāšanās jautājumus, lai turpmāk sarunās ar Apvienoto Karalisti varētu koncentrēties uz nākotnes sadarbības jautājumiem. Vēl neatrisināto izstāšanās jautājumu lokā ir datu aizsardzība, ģeogrāfiskās izcelsmes norādes un administratīvās procedūras, kas nebūs noslēgtas līdz pārejas perioda beigām. Tāpat jāatrisina arī jautājumi par Izstāšanās līguma pārvaldību un Apvienotās Karalistes un Īrijas robežas regulējumu.

Saskaņā ar sarunu kārtu laika grafiku, vienošanās par Izstāšanās līgumu un politisko deklarāciju panākama līdz šā gada oktobrim.

**2. Latvijas delegācija ES Vispārējo lietu padomes un ES Vispārējo lietu padomes (50. panta formāta) 2018. gada 26. jūnija sanāksmēs**

Delegācijas vadītājs: Edgars Rinkēvičs, ārlietu ministrs.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve Eiropas Savienībā;

Solveiga Silkalna, Ārlietu ministrijas valsts sekretāra vietniece Eiropas lietās;

Mārtiņš Drēģeris, ministra padomnieks, Ministra birojs;

Māra Engelbrehta, pirmā sekretāre, Antici, Latvijas Republikas Pastāvīgā pārstāvniecība Eiropas Savienībā;

Vita Sliede, pirmā sekretāre, Latvijas Republikas Pastāvīgā pārstāvniecība Eiropas Savienībā;

Edvīns Severs, trešais sekretārs, Ministra birojs;

Tatevika Paronjana, trešā sekretāre, Latvijas Republikas Pastāvīgā pārstāvniecība Eiropas Savienībā;

Aija Butāne, vecākā referente, Ārlietu ministrijas Vispārējo un institucionālo lietu nodaļa.

Iesniedzējs: Ārlietu ministra vietā

 Labklājības ministrs Jānis Reirs

Vīza: Valsts sekretāra p.i. Normans Penke

R. Virsis, 67016258

reinis.virsis@mfa.gov.lv

1. 16. maijā (2 dienas pēc VLP sanāksmes) Polijas parlamenta augšpalāta Senāts pieņēma grozījumus likumā par ārkārtas apelācijas procedūru un parasto tiesu tiesnešu iecelšanu amatā. [↑](#footnote-ref-2)
2. Līguma par Eiropas Savienību 7.1 pants paredz: “Padome pēc trešdaļas dalībvalstu, Eiropas Parlamenta vai Eiropas Komisijas pamatota priekšlikuma, saņēmusi Eiropas Parlamenta piekrišanu, ar četru piektdaļu tās locekļu balsu vairākumu var konstatēt, ka ir droša varbūtība, ka kāda dalībvalsts varētu nopietni pārkāpt 2. pantā minētās vērtības. Pirms nākt klajā ar šādu konstatāciju, Padome uzklausa attiecīgo dalībvalsti un, pieņemot lēmumu saskaņā ar to pašu procedūru, var šai dalībvalstij adresēt ieteikumus. Padome pastāvīgi pārbauda, vai pamatojums, uz kura balstīta konstatācija, vēl aizvien ir spēkā.” [↑](#footnote-ref-3)